**ZÁPIS č. 5**

 **Z RIADNEHO ZASADNUTIA SPRÁVNEJ RADY TASR**

 **24. mája 2022 so začiatkom o 15.00 h**

**Prítomní členovia Správnej rady:** Jozef Bednár, Ladislav Mikuš, Alena Mezeiová, Peter Mestický, Jozef Tuhovčák

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

1. **Odpočet činnosti GR za obdobie 2017-2022**
2. **Rôzne: Výber audítorskej firmy**

**UZNESENIE č. 01/24/05/2022:**

Členovia SR TASR schválili program zasadnutia:

ZA: J. Bednár PROTI: 0 ZDRŽAL SA: 0

 L. Mikuš

 P. Mestický

 A. Mezeiová

 J. Tuhovčák

**Uznesenie bolo prijaté.**

1. **Odpočet činnosti GR za obdobie 2017-2022**

Mandát riaditeľa TASR V. Puchalu sa blíži ku koncu, preto členom SR TASR predložil detailný odpočet svojej činnosti za obdobie 2017-2022.

Ako uviedol V. Puchala, počas funkčného obdobia sa mu podarilo spolu s tímom ľudí realizovať všetky základné ciele, ktoré boli súčasťou jeho projektu Užitočná a efektívna agentúra. Okrem iného zdôraznil nasledujúce skutočnosti :

- výmena takmer 30-ročného redakčného systému Typlan a jeho nahradenie novým systémom Gepard, výmena technológií, nové aplikácie

- vysporiadanie vlastníckych vzťahov v spoločnosti TERAZ MEDIA, a.s. (jediným vlastníkom je výhradne TASR, ktorá odkúpila podiel súkromného investora za 1 euro)

- zavedenie exportného servisu v jazyku najväčšej národnostnej menšiny, maďarskom jazyku

- odstránenie podozrení z politickej nadpráce TASR v minulosti

- posilnenie postavenia TASR na agentúrnom trhu, získanie nových mediálnych odberateľov, TASR je dnes lídrom na agentúrnom trhu

- TASR je vnímaná ako dobrá značka kvalitných správ.

V. Puchala pripomenul aj výmeny na viacerých manažérskych postoch v agentúre v úvode jeho funkčného obdobia, ktoré prebehli výberovým konaním.

Informoval o postupnom zvyšovaní priemernej mzdy v TASR v rokoch 2017-2021, ako aj o opakovanej valorizácii platov, na ktorých sa dohodol s odborovou organizáciou. Pripomenul, že TASR za celé funkčné obdobie hospodári s plusovým výsledkom, rok 2021 skončila s prebytkom vo výške 265 735 eur.

TASR v čase jeho pôsobenia zintenzívnila aj svoju činnosť v medzinárodnej oblasti:

- podpísala viacero zmlúv o spolupráci s významnými svetovými agentúrami (AFP, DPA, ANSA...),

- participuje na medzinárodných projektoch, na ktoré získala granty z prostriedkov EÚ

-  úroveň spolupráce s českou agentúrou ČTK označil za najlepšiu v histórii samostatnej agentúry,

- TASR získala prestížnu cenu Euróspkej aliancie tlačových agentúr EANA Award for Excellence in News Agency Quality.

GR poďakoval celému tímu svojich spolupracovníkov i celej agentúre sa kvalitnú prácu a rozvoj TASR. Ocenil korektné profesionálne vzťahy so SR TASR.

Členovia SR TASR v diskusii konštatovali, že TASR dosiahla pod vedením súčasného generálneho riaditeľa veľký pokrok a posilnila kredibilitu svojej značky.

 Na základne informácií zo spravodajského úseku členovia SR TASR vysoko ocenili fakt, že súčasný riaditeľ nikdy nezasahoval do spravodajstva, ani ho neovplyvňoval.

 Správna rada privítala vysporiadanie vlastníckych vzťahov v spoločnosti TERAZ MEDIA, a.s., kde TASR získala 100-percentnú kontrolu a zdôraznili, že aj z ekonomického hľadiska si TASR drží kredit a plusové hospodárenie.

 Podľa nich je dôležité naďalej venovať pozornosť aj technickému rozvoju, ktorý je v dnešnej dobe dôležitou zložkou napredovania.

Správna rada vzala materiál na vedomie.

1. **Rôzne: Výber audítorskej firmy**

GR TASR informoval členov rady o výbere audítora:

*V zmysle § 117 Zákona č. 343/2015 Z.Z. o verejnom obstarávaní a o zmene a doplnení niektorých zákonov sa uskutočnil prieskum trhu s predmetom zákazky „Audit účtovej závierky zostavenej za roky 2022, 2023 a 2024“. Na základe vyhodnotenia cenových ponúk predložených v postupe zadávania zákazky s nízkou hodnotou, ktoré sa uskutočnilo na základe kritérií určených vo výzve na predloženie cenových ponúk a v súlade so zákonom č. 343/2015 Z.Z. o verejnom obstarávaní a o zmene a doplnení niektorých zákonov, bola prijatá ponuka firmy TATRAAUDIT Bratislava, s.r.o.*

J. Bednár predniesol návrh na uznesenie:

**UZNESENIE č. 02/24/05/2022:**

Správna rada TASR schválila audítora – firmu TATRAAUDIT Bratislava, s.r.o. na obdobie trvania zmluvy.

ZA: J. Bednár PROTI: 0 ZDRŽAL SA: 0

 L. Mikuš

 P. Mestický

 A. Mezeiová

 J. Tuhovčák

**Uznesenie bolo prijaté.**

J. Bednár informoval členov Správnej rady, že 9. júna 2022 predloží Výboru pre kultúru a médiá  NR SR Výročnú správu o činnosti a hospodárení TASR za rok 2021.

Členovia Správnej rady sa dohodli na najbližšom termíne rokovania 21. júna 2022 o 15:00.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava, 24. mája 2022

Zapísal:

 Jozef Bednár v.r.